b'\n_START_ARTICLE_\nJanet \xc3\x85gren\n_START_PARAGRAPH_\nJanet \xc3\x85gren (s. 6. huhtikuuta 1949 Landskrona, Ruotsi) on entinen ruotsalainen n\xc3\xa4yttelij\xc3\xa4, joka esiintyi enimm\xc3\xa4kseen italialaisissa eksploitaatioelokuvissa. H\xc3\xa4n teki nuoruudessaan mallint\xc3\xb6it\xc3\xa4 Roomassa ja k\xc3\xa4vi Alessandro Fersenin n\xc3\xa4yttelij\xc3\xa4koulua. Vuonna 1972 h\xc3\xa4n n\xc3\xa4ytteli pieniss\xc3\xa4 rooleissa Michael Cainen t\xc3\xa4hditt\xc3\xa4m\xc3\xa4ss\xc3\xa4 elokuvassa Pulp ja Billy Wilderin ohjaamassa elokuvassa Avanti!, jonka p\xc3\xa4\xc3\xa4osaa esitti Jack Lemmon. Samana vuonna \xc3\x85gren n\xc3\xa4ytteli my\xc3\xb6s Ettore Scolan komediassa La pi\xc3\xb9 bella serata della mia vita._NEWLINE_\xc3\x85gren esiintyi uransa aikana yhteens\xc3\xa4 57 elokuvassa, joista tunnetumpia ovat City of the Living Dead (1980), Red Sonja (1985) ja Bud Spencerin komediaelokuva Konnat keh\xc3\xa4\xc3\xa4n (1986). Vuonna 1975 h\xc3\xa4n n\xc3\xa4ytteli p\xc3\xa4\xc3\xa4osaa Rai-televisioyhti\xc3\xb6n tuottamassa minisarjassa Carinin paronittaren katkera kohtalo, joka on esitetty my\xc3\xb6s Suomen televisiossa (MTV). Italiassa sarja saavutti miljoonayleis\xc3\xb6n, ja siit\xc3\xa4 tehtiin uusversio vuonna 2007, jolloin p\xc3\xa4\xc3\xa4osan esitti Vittoria Puccini. Sarja perustuu 1500-luvulla el\xc3\xa4neen paronitar Laura Lanzan murhamysteeriin, mutta k\xc3\xa4sikirjoituksessa tapahtumat on siirretty 1800-luvun alkuun._NEWLINE_1990-luvulla \xc3\x85gren muutti Yhdysvaltoihin, jossa h\xc3\xa4n on ty\xc3\xb6skennellyt sisustusarkkitehtina ja tekstiilitaiteilijana.'